**Ministru kabineta noteikumu projekta “Noteikumi par valsts īpašumu privatizāciju veicošās institūcijas pārvaldes uzdevuma deleģēšanu” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Atbilstoši likuma “Par valsts un pašvaldību īpašuma objektu privatizāciju” 5.panta pirmajai daļai, 11.pantam un pārejas noteikumu 19. un 20.punktam Ekonomikas ministrija ir sagatavojusi noteikumu projektu par valsts īpašumu privatizāciju veicošās institūcijas pārvaldes uzdevuma deleģēšanu akciju sabiedrībai “Publisko aktīvu pārvaldītājs Possessor” vienlaikus nosakot kārtību, kādā tiek segti ar minētā uzdevuma izpildi saistītie izdevumi un izmantojami saskaņā ar likumu “Par valsts un pašvaldību īpašuma objektu privatizāciju” izveidotā rezerves fonda līdzekļi. Ministru kabineta noteikumu projekts stāsies spēkā nākamajā dienā pēc izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma “Par valsts un pašvaldību īpašuma objektu privatizāciju” pārejas noteikumu 19.punkts, Valsts pārvaldes iekārtas likuma 40.panta otrā daļa un likuma “Par valsts un pašvaldību īpašuma objektu privatizāciju” (turpmāk – Privatizācijas likums) 5.panta pirmā daļa un 11.pants.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šā gada 3.jūlijā spēkā stājās likums “Grozījumi likumā “Par valsts un pašvaldību īpašuma objektu privatizāciju”” (turpmāk – likuma grozījumi). Ar likuma grozījumiem tika noteikts, ka valsts īpašuma objekta privatizāciju valsts vārdā organizē un veic institūcija, kurai Ministru kabinets noteicis vai deleģējis pildīt šo valsts pārvaldes uzdevumu. Tāpat ar likuma grozījumiem tika noteikts, ka valsts īpašumu privatizāciju veicošās institūcijas izdevumi, kas saistīti ar deleģēto valsts pārvaldes uzdevumu izpildi, tiek segti no valsts īpašuma un zemesgabalu privatizācijas ieņēmumiem, savukārt kārtību, kādā izdara valsts īpašumu privatizāciju veicošajai institūcijai pienākošos atskaitījumus, un atskaitījumu apmēru nosaka Ministru kabineta noteikumi.Atbilstoši Privatizācijas likuma pārejas noteikumu 19.punktam Ministru kabinets lēmumu par valsts īpašumu privatizāciju veicošo institūciju pieņem ne vēlāk kā līdz 2019.gada 30.novembrim. Noteikts, ka līdz Ministru kabineta lēmuma pieņemšanas dienai valsts īpašumu privatizāciju veicošās institūcijas uzdevumus pilda valsts akciju sabiedrība “Privatizācijas aģentūra”. Atbilstoši Privatizācijas likuma pārejas noteikumu 20.punktam līdz šā likuma 11.panta pirmajā un otrajā daļā minēto Ministru kabineta noteikumu spēkā stāšanās dienai, bet ne ilgāk kā līdz 2019.gada 31.oktobrim, ir piemērojami Ministru kabineta 2015.gada 1.decembra noteikumi Nr.680 “Kārtība, kādā Privatizācijas aģentūrai veicami atskaitījumi par valsts īpašuma privatizāciju, valsts kapitāla daļu atsavināšanu un citām normatīvajos aktos noteiktajām darbībām, kā arī izveidojams un izlietojams rezerves fonds un veicami maksājumi budžetā” (turpmāk – Noteikumi Nr.680), ciktāl tie nav pretrunā ar šo likumu. Valsts pārvaldes iekārtas likuma 40.panta otrā daļa noteic, ka privātpersonai pārvaldes uzdevumu var deleģēt ar ārēju normatīvo aktu vai līgumu, ja tas paredzēts ārējā normatīvajā aktā. Savukārt, atbilstoši Valsts pārvaldes iekārtas likuma 42.panta pirmajai daļai privātpersonai jābūt tiesīgai veikt attiecīgo pārvaldes uzdevumu. Lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus.Akciju sabiedrība “Publisko aktīvu pārvaldītājs Possessor” (turpmāk – Possessor) kopš dibināšanas 1994.gadā 22.aprīlī ir pildījis virkni svarīgus tam deleģētus valsts pārvaldes uzdevumus, tajā skaitā valsts īpašuma objektu privatizāciju, atsavināšanu un pārvaldīšanu. Possessor uzkrāta daudzpusīga pieredze darbā ar 9 548 dažādiem valsts īpašuma objektiem – valsts uzņēmumiem, kapitālsabiedrībām, kapitāla daļām, nekustamajiem īpašumiem, zemesgabaliem. Kopš 1994.gada Possessor portfelī ir bijuši 2 588 valsts uzņēmumi un kapitālsabiedrības. Tika īstenota ne tikai valsts uzņēmumu pārdošana, bet arī uzņēmumu reorganizācija ar tai sekojošu akciju pārdošanu publiskajā piedāvājumā, tika veikta nodokļu pamatparādu kapitalizācija, uzņēmumu denacionalizācija, arī likvidācija. Possessor ir ilgstoša pieredze privatizācijā, valsts aktīvu realizācijas procesā piemērojot dažādas metodes (pārdošana, privātā kapitāla piesaistīšana, parādu kapitalizācija, reorganizācija, u.c.). Valsts īpašuma objektu privatizācijas īstenošanas ietvaros Possessor, normatīvajos aktos noteiktajā kārtībā un ievērojot saistošajos normatīvajos aktos noteiktās tiesības un pienākumus, pārvalda un savas kompetences ietvaros rīkojas ar tam turējumā un valdījumā nodotajiem valstij piederošiem īpašuma objektiem - sagatavo valsts īpašuma objektus, slēdz un kontrolē jau noslēgtos nomas līgumus, organizē un veic valsts īpašuma objektu novērtēšanu, rīko un vada izsoles, izvērtē potenciālo valsts īpašuma objektu pircēju piedāvājumus, valsts vārdā slēdz līgumus par Possessor nodoto valsts īpašuma objektu pārdošanu, kontrolē noslēgtajos līgumos noteikto saistību izpildi, veic likumos un līgumos noteiktās darbības līgumu izpildes nodrošināšanai un var izbeigt līgumus, ja subjekts nepilda līguma noteikumus. 2019.gada 30.jūnijā Possessor portfelī valsts īpašuma objektu privatizācijas segmentā bija 565 valsts zemesgabali (to domājamās daļas) un 24 valsts nekustamo īpašumu objekti, kā arī privatizējamās valsts kapitāla daļas 3kapitālsabiedrībās . Šobrīd ir spēkā kopumā 432 Possessor valdījumā esošo valsts īpašuma objektu (nekustamie īpašumi, zemesgabali un to domājamās daļas) nomas līgumi. Līdz valsts īpašuma objektu privatizācijas noteikumos un pirkuma līgumos noteikto saistību izpildei un Privatizācijas likuma 30.panta otrajā daļā, 81.panta otrajā daļā vai 86.panta otrajā daļā noteiktā lēmuma par privatizācijas pabeigšanu pieņemšanai līgumu kontrole tika nodrošināta 169 valsts īpašumu un zemesgabalu pirkuma līgumiem. Atzīmējams, ka pēdējos gados, nolūkā sekmēt valsts pārvaldes uzdevumu izpildes efektivitāti valsts mērogā, jau veiktas mērķtiecīgas darbības, koncentrējot saturiski piekritīgus valsts pārvaldes uzdevumus vienā kapitālsabiedrībā. Proti, ar Ministru kabineta 2009.gada 29.maija rīkojumu Nr.353 “Par Būvniecības, enerģētikas un mājokļu valsts aģentūras likvidāciju” Possessor tika nodotas saskaņā ar likumu “Par valsts un pašvaldību dzīvojamo māju privatizāciju” veicamās valsts īpašumā esošo un valstij piekritīgo dzīvojamo māju (dzīvokļu īpašumu) privatizācijas un pārvaldīšanas funkcijas. Kopš 2009.gada Possessor ir iesaistīts vairākos problemātisko aktīvu restrukturizācijas un pārvaldīšanas projektos. Papildus, no 2016.gada 1.oktobra Possessor ir vienīgā institūcija valstī, kura nodrošina privatizācijas sertifikātu kontu apkalpošanu, zemes izpirkuma (pirkuma) līgumu slēgšanu un privatizācijas sertifikātu maksājumu, kas saņemti par dzīvojamo māju privatizāciju, administrēšanu. Kopējie Possessor ieņēmumi no valsts īpašumu privatizācijas, atsavināšanas un iznomāšanas kopš tā dibināšanas ir bijuši 2,7 mljrd. *euro*.Atbilstoši Publiskas personas kapitāla daļu un kapitālsabiedrību pārvaldības likumā noteiktajam Ministru kabineta 2017.gada 6.jūnija sēdē (prot.Nr.29, 68.§) tika atbalstīta valsts līdzdalības saglabāšana Possessor, kā arī tika noteikts tā **vispārējais stratēģiskais mērķis – nodrošināt profesionālu valsts kapitāla daļu un problemātisko aktīvu pārvaldību, kā arī Possessor turējumā esošo aktīvu, kas nav nepieciešami valsts funkciju īstenošanai, privatizāciju un atsavināšanu**. Atbilstoši apstiprinātajam vispārējam stratēģiskajam mērķim tika izstrādāta Possessor vidēja termiņa darbības stratēģija 2018.-2020.gadam. Ņemot vērā minēto, kā arī Possessor pieredzi valsts kapitāla daļu un citu valsts aktīvu (t.sk. problemātisko aktīvu) pārvaldībā un atsavināšanā, Possessor reputāciju, pieejamos resursus, personāla profesionālo kompetenci un kvalifikāciju, pamatojoties uz likumības un lietderības apsvērumiem, ir uzskatāms par lietderīgu deleģēt Possessor valsts pārvaldes uzdevumu – valsts vārdā organizēt un veikt valsts īpašuma objektu un valsts zemesgabalu privatizāciju (turpmāk visi kopā – valsts īpašumi). Ekonomikas ministrija kā par valsts īpašuma privatizāciju atbildīgā valsts institūcija ir sagatavojusi Ministru kabineta noteikumu projektu, kas paredz deleģēt Possessor valsts pārvaldes uzdevumu: valsts vārdā organizēt un veikt valsts īpašumu privatizāciju, t.i. būt par valsts īpašuma privatizāciju veicošo institūciju Privatizācijas likuma izpratnē. Sagatavotais Ministru kabineta noteikumu projekts paredz apstiprināt līguma projektu “Līgums par valsts īpašumu privatizāciju veicošās institūcijas pārvaldes uzdevuma veikšanu”, kas izstrādāts saskaņā ar Valsts pārvaldes iekārtas likuma V nodaļas noteikumiem. Ministru kabineta noteikumu projektā ir ietverts pilnvarojums Ekonomikas ministrijai noslēgt deleģēšanas līgumu. Possessor saglabāsies līdz šim veicamo funkciju apjoms un atbildība. Tiks nodrošināta valsts īpašuma objektu privatizācijas un zemes reformas pabeigšanas procedūru nepārtrauktība. Privatizācijas subjektiem un personām, kuras noslēgušas valsts īpašuma nomas vai pirkuma līgumus, pēc Ministru kabineta noteikumu projektā paredzētā normatīvā regulējuma spēkā stāšanās izmaiņas nav gaidāmas un administratīvais slogs netiks palielināts.Visi izdevumi, kas radīsies Possessor, pildot deleģēto valsts pārvaldes uzdevumu, tiks segti no valsts īpašumu un zemesgabalu privatizācijas ieņēmumiem Ministru kabineta noteikumu projektā norādītajā kārtībā un noteiktajā atskaitījumu apmērā. Privatizācijas process ir dinamisks un intensitātes ziņā nevienmērīgs, kas savukārt ietekmē privatizācijas ieņēmumu plūsmas mainīgumu. Tādēļ ir lietderīgi arī norēķinus ar valsts budžetu veikt periodiski, nodrošināt prognozējamākas naudas plūsmas un privatizācijas procesa īstenošanai nepieciešamo ieņēmumu stabilitāti. Ievērojot minēto, Ministru kabineta noteikumu projektā ietverts nosacījums, ka norēķini ar valsts budžetu tiek veikti reizi pusgadā.Sagatavotajā Ministru kabineta noteikumu projektā pamatā saglabāts Noteikumos Nr.680 ietvertais regulējums atskaitījumu normatīviem un to apmēram. Lai vienveidotu tiesisko regulējumu, noteikumu projektā atskaitījumu normatīvi par zemesgabalu un nekustamo īpašumu privatizāciju ir pielīdzināti atsavināšanas izdevumu apmēram, kurus saņem valsts īpašumu atsavināšanu veicošās institūcijas atbilstoši Ministru kabineta 2011.gada 1.februāra noteikumu Nr.109 “Kārtība, kādā atsavināma publiskas personas manta” 36.punktam. Atskaitījumi vairs netiks noteikti privatizējamo valsts īpašumu novērtēšanai un nekustamā īpašuma īpašumtiesību noformēšanai un nostiprināšanai zemesgrāmatā, savukārt līgumu kontrolei atskaitījumu apmērs ir samazināts. Izdevumi par privatizējamo valsts īpašumu novērtēšanu, nekustamā īpašuma īpašumtiesību noformēšanu un nostiprināšanu zemesgrāmatā turpmāk tiks segti no atskaitījumu normatīva par zemesgabalu un nekustamo īpašumu privatizāciju.Valsts kapitāla daļu pārvaldības reformas ietvaros tika izstrādāts un 2015.gada 1.janvārī spēkā stājās Publiskas personas kapitāla daļu un kapitālsabiedrību pārvaldības likums, nosakot ietvaru labas korporatīvās pārvaldības principu ieviešanai praksē. Kopš šā likuma spēkā stāšanās Possessor nodrošina tā turējumā esošo valsts kapitāla daļu, attiecībā uz kurām Ministru kabinets ir pieņēmis lēmumu par valsts līdzdalības izbeigšanu, kā arī problemātisko aktīvu (meitas sabiedrību) pārvaldību. Noteikumu projektā ir grozīta Noteikumos Nr.680 ietvertā pieeja atskaitījumu par lietas vešanu un juridiskajiem pakalpojumiem, valsts īpašuma (izņemot nekustamos īpašumus un zemesgabalus) privatizācijas noteikumu, konkursa noteikumu, līguma un citu ar tiem saistīto dokumentu nosacījumu izpildes nodrošināšanai, aizstājot ar atskaitījumu par privatizācijai nodoto valsts kapitāla daļu pārvaldību. Paredzēts, ka atskaitījums tiek noteikts atkarībā no valsts līdzdalības apmēra kapitālsabiedrības pamatkapitālā, ievērojot kapitālsabiedrību iedalījumu grupās atbilstoši Ministru kabineta 2015.gada 22.decembra noteikumiem “Noteikumi par publiskas personas kapitālsabiedrību un publiski privāto kapitālsabiedrību valdes un padomes locekļu skaitu atbilstoši kapitālsabiedrības lielumu raksturojošiem rādītājiem, valdes un padomes locekļu mēneša atlīdzības maksimālo apmēru”.Saskaņā ar Privatizācijas likuma 15.panta otro daļu un Publiskas personas kapitāla daļu un kapitālsabiedrību pārvaldības likuma 10.panta pirmās daļas 2.punktu valsts īpašumu privatizāciju veicošā institūcija ir privatizējamo valsts kapitāla daļu turētājs Publiskas personas kapitāla daļu un kapitālsabiedrību pārvaldības likuma izpratnē. Tas nozīmē, ka vienlaikus ar privatizācijas procesa darbībām privatizāciju veicošajai institūcijai ir pienākums nodrošināt, lai tiktu īstenots Publiskas personas kapitāla daļu un kapitālsabiedrību pārvaldības likuma mērķis - veicināt publiskai personai piederošu kapitāla daļu un publiskas personas kapitālsabiedrību efektīvu pārvaldību, publiskas personas kapitālsabiedrību racionālu un ekonomiski pamatotu resursu izmantošanu, labas korporatīvās pārvaldības principu ievērošanu, kā arī nodrošināt publiskas personas līdzdalības nosacījumu ievērošanu. Atbilstoši Publiskas personas kapitāla daļu un kapitālsabiedrību pārvaldības likuma prasībām kapitāla daļu turētāja pārstāvis publiskas personas kontrolētā kapitālsabiedrībā veicina likumos, Ministru kabineta noteikumos un apstiprinātajās nozares attīstības koncepcijās, stratēģijās un citos nozares attīstību reglamentējošos dokumentos noteikto mērķu un uzdevumu īstenošanu, kā arī citu šā likuma nosacījumu izpildi. Ievērojot minēto, privatizējamo valsts kapitāla daļu (kapitālsabiedrību) pārvaldība ir nepārtraukts ikdienas process, kam nepieciešams piesaistīt pietiekami kvalificētus un pieredzējušus speciālistus un nodrošināt atbilstošus finanšu resursus. Jāatzīmē, ka Privatizācijas likums paredz, ka atskaitījumi no konkrētās valsts kapitāla daļas (kapitālsabiedrības) pārdošanas nonāk Possessor kontā tikai pēc atbilstoša privatizācijas darījuma noslēgšanas, bet izdevumi valsts kapitāla daļu turētāja pienākumu izpildei un privatizāciju veicošās institūcijas uzdevumu izpildei ir jāsedz visu pirmsprivatizācijas darījuma laiku.Uz šī Ministru kabineta noteikumu projekta sagatavošanas brīdi Possessor turējumā ir trīs privatizējamas valsts kapitāla daļu paketes, no tām viena pakete lielā kapitālsabiedrībā ar valsts līdzdalību virs 50% un ar valsts līdzdalību mazāku par 50% vienā lielā kapitālsabiedrībā un vienā mazā kapitālsabiedrībā. Tātad potenciālie atskaitījumi minēto kapitālsabiedrību pārvaldībai, kas aprēķināti atbilstoši sagatavotajam Ministru kabineta noteikumu projektam, ir 7 550 *euro*.Valsts un pašvaldības īpašuma objektu privatizācijas procesu kopš 1994.gada regulē Privatizācijas likums, kas cita starpā nosaka samaksas kārtību par privatizējamajiem objektiem un privatizācijas ieņēmumu izmantošanas kārtību. Ņemot vērā, ka likums paredz privatizācijas procesā kā maksāšanas līdzekli izmantot privatizācijas sertifikātus, ienākumi naudā no privatizācijas atsevišķos gadījumos ir mazāki nekā ar to saistītie izdevumi, t.sk. izdevumi saistībā ar īpašumu sakārtošanu, uzturēšanu, reģistrāciju zemesgrāmatā u.c. Lai šos izdevumus segtu, valsts īpašumu privatizācijas procesā likumdevējs paredzēja izveidot rezerves fondu, lai nodrošinātu segumu tiem privatizācijas procesa izdevumiem, ko nesedz maksājumi par privatizējamo valsts īpašuma objektu. Atbilstoši Privatizācijas likuma 6.panta trešajai daļai rezerves fonds tiek veidots, ieskaitot tajā 10 procentus no valsts īpašuma objektu privatizācijas ieņēmumiem pēc atskaitījumu ieturēšanas. Saskaņā ar minētā likuma 11.panta otro daļu valsts īpašumu privatizāciju veicošā institūcija ir šajā likumā noteiktā rezerves fonda turētāja.Sākotnēji rezerves fondu izmantoja valsts īpašuma objektu privatizācijas nodrošināšanai, bet ar laiku no rezerves fonda sāka finansēt arī citus ar privatizāciju saistītus valsts pārvaldes uzdevumus. Attiecīgi rezerves fonda līdzekļi izmantojami šādiem mērķiem: (Privatizācijas likuma 11.panta otrās daļas 2.teikums) valsts īpašuma privatizācijas procesa (pirkuma līgumu atcelšana, atpakaļpirkuma veikšana, nodokļu parādu kapitalizācija, denacionalizācija un citi izdevumi), privatizācijas sertifikātu piešķiršanas, dzēšanas un apgrozības procesa, valsts kapitāla daļu atsavināšanas un valsts dzīvojamo māju privatizācijas, atsavināšanas un apsaimniekošanas procesa organizatoriskajam nodrošinājumam atbilstoši Ministru kabineta reglamentētajiem nosacījumiem un kārtībai.Tāpat, atbilstoši likuma “Par privatizācijas sertifikātiem” 3.1 pantam, izdevumi, kas saistīti ar privatizācijas sertifikātu kontu apkalpošanas un privatizācijas sertifikātu aprites administrēšanas uzdevuma izpildi, Ministru kabineta noteiktajā kārtībā tiek segti no ieņēmumiem par privatizācijas sertifikātu konta apkalpošanu un rezerves fonda līdzekļiem. Savukārt Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 4.panta sestā daļa nosaka, ka izdevumi, kas saistīti ar valsts pārvaldes uzdevuma izpildi — zemes izpirkuma (pirkuma) līgumu slēgšanu, šo līgumu izpildes kontroli un neizpirktās zemes nodošanu pašvaldības īpašumā, tiek segti Ministru kabineta noteiktajā kārtībā no pakalpojuma ieņēmumiem un rezerves fonda līdzekļiem. Atbilstoši likuma “Par valsts un pašvaldību dzīvojamo māju privatizāciju” 67.panta sestajai daļai no rezerves fonda līdzekļiem tiek segti personas nesegtie izdevumi, kas saistīti ar šajā likumā tai deleģētā valsts pārvaldes uzdevuma izpildi – maksājumu saņemšana par privatizējamajiem objektiem, t.i. daudzdzīvokļu mājās esošajiem dzīvokļiem, neapdzīvojamām telpām, mākslinieku darbnīcām, viendzīvokļa un daudzdzīvokļu mājām. Šajā sakarā ir jāatzīmē, ka, lai arī likuma “Par valsts un pašvaldību dzīvojamo māju privatizāciju” 67.panta piektajā daļā ir paredzēts, ka valsts dzīvojamo māju privatizāciju veicošajai institūcijai tai deleģēto valsts pārvaldes uzdevumu – dzīvokļu īpašumu privatizāciju - izpildei saskaņā ar gadskārtējo valsts budžeta likumu ir jāsaņem dotācija no vispārējiem ieņēmumiem, faktiski laika periodā no 2012.gada līdz 2018.gadam atbilstošas budžeta apropriācijas nav bijis, un izdevumi tika finansēti no rezerves fonda.Valsts īpašuma objektu masveida privatizācija ir pabeigta, un privatizācijas apritē ir palikuši nelikvīdāki īpašumi ar mazāku tirgus vērtību vai arī īpašumi, kuru realizācijai ir dažāda juridiska rakstura šķēršļi, kas prasa neproporcionāli lielāku administratīvo resursu patēriņu, savukārt ienākumi no privatizācijas ir salīdzinoši nelieli. Turklāt joprojām visai aktīvi par valsts īpašuma objektiem norēķini tiek veikti arī ar privatizācijas sertifikātiem. Rezerves fondā uzkrātais līdzekļu apjoms ir pakāpeniski samazinājies, jo izdevumi no rezerves fonda pārsniedz tajā ieskaitītās summas. Proti, rezerves fonda atlikums laika periodā no 2015. līdz 2019.gada 30.jūnijam ir bijis šāds:2015.gada 31.decembrī – 1 414 775 *euro*2016. gada 31.decembrī – 899 484 *euro*2017. gada 31.decembrī – 1 313 377 *euro*2018. gada 31.decembrī – 402 452 *euro*.2019.g. 30.jūnijā – mīnus 14 340 *euro*.Šobrīd rezerves fonda līdzekļi nav pietiekami, lai segtu visu iepriekš minēto valsts pārvaldes uzdevumu veikšanai nepieciešamos izdevumus, jo izdevumi, kuri sedzami no rezerves fonda līdzekļiem, būtiski pārsniedz rezerves fondā uzkrātos naudas līdzekļus. Plānots, ka 2019.gadā no rezerves fonda finansētajiem valsts pārvaldes uzdevumiem būs nepieciešami līdz 0,9 milj. *euro.* Vienlaicīgi, Possessor turpina iemaksāt valsts budžetā ieņēmumus no valsts īpašuma objektu privatizācijas. Laika periodā no 2015.gada sākuma līdz 2019.gada 30.jūnijam Possessor ir veicis iemaksas valsts budžetā no valsts īpašuma objektu privatizācijas un iznomāšanas 12,83 milj. *euro* apmērā.Lai nodrošinātu deleģēto valsts pārvaldes uzdevumu izpildes stabilitāti un nepārtrauktību, Ministru kabineta noteikumu projekts paredz, ka gadījumā, ja rezerves fonda līdzekļu atlikums ir negatīvs, maksājumi valsts budžetā tiek veikti tikai pēc rezerves fonda negatīvā atlikuma segšanas.  |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Possessor |
| 4. | Cita informācija |  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019 | Turpmākie trīs gadi (*euro*) |
| 2020 | 2021 | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | 0 | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Nav |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav izmaiņu |
| 8. Cita informācija | Likumprojekta ietekme uz valsts budžetu ir neitrāla. Apstiprinātajā Possessor 2019.gada budžetā ir plānotas iemaksas valsts budžetā 1,1 milj. *euro* apmērā, kas veidojas no valsts īpašumu privatizācijas 310 tūkst. *euro* un dzīvojamo māju atsavināšanas, valsts kapitāla daļu atsavināšanas, valsts īpašuma nomas un zemes izpirkuma līgumu ieņēmumiem 790 tūkst. *euro* apmērā. Possessor pēc šo noteikumu spēkā stāšanās plāno valsts budžetā ieskaitīt atbilstoši Possessor vidēja termiņa darbības stratēģijā 2018.-2020.gadam un Possessor budžetā plānotos 1,1 milj. *euro* 2019.gadā, bet 2020. un 2021.gadā 0,9 milj.*euro*. Papildus jāatzīmē, ka Possessor ir vispārējās valdības institucionālajā sektorā iekļautais komersants un, valstij nekompensējot izdevumus, kas saistīti ar tai deleģēto valsts pārvaldes uzdevumu izpildi, attiecīgi palielinās Possessor zaudējumi, kuriem ir līdzvērtīga negatīva ietekme uz valsts budžetu. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija, Possessor.Saskaņā ar Ministru kabineta noteikumu projekta 5.punktu valsts vārdā līgumu par valsts pārvaldes uzdevuma veikšanu ir pilnvarota parakstīt Ekonomikas ministrija, kas arī uzrauga valsts pārvaldes uzdevuma izpildi.Gadījumā, ja Possessor atkāpsies no valsts pārvaldes uzdevuma veikšanas, Ekonomikas ministrija saskaņā ar Ministru kabineta noteikumu projekta 14.punktu iesniegs priekšlikumu par valsts pārvaldes uzdevuma deleģēšanu citai privātpersonai vai valsts pārvaldes iestādei.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Projekta izpilde neietekmēs institucionālo struktūru, kā arī iesaistīto institūciju funkcijas, uzdevumus un cilvēkresursus.Ministru kabineta noteikumu projekts paredz deleģēt Possessor valsts pārvaldes uzdevumu. Possessor ir valsts pārvaldes uzdevuma veikšanai nepieciešamā materiāltehniskā bāze, pieredze, kompetents un kvalificēts personāls, pietiekoša kapacitāte.Veicot valsts pārvaldes uzdevumu, Possessor atradīsies Ekonomikas ministrijas funkcionālā pārraudzībā.Jaunas institūcijas netiks izveidotas, esošās institūcijas netiks likvidētas vai reorganizētas. Administratīvais slogs nepalielināsies. |
| 3. | Cita informācija | Nav |

**Iesniedzējs:**

**ekonomikas ministrs Ralfs Nemiro**

**Vīzē:**

**Valsts sekretāra pienākumu izpildītājs,**

**Valsts sekretāra vietnieks Dz.Kauliņš**

Lore 67013207

Kaspars.Lore@em.gov.lv